زەبوورەکان 106 KSS - Salmo 106 HLGN | Biblica América Latina\nزەبوورەکان 106 KSS - Salmo 106 HLGN\nAng Kaayo sang Dios sa Iya Katawhan\nPasalamati siya kay maayo siya;\n2 Wala sing may makasugid ukon makadayaw sing bug-os sang gamhanan nga mga binuhatan sang Ginoo.\n3 Bulahan ang tawo nga nagahimo sing husto kag matarong sa tanan nga tion.\n4 Ginoo, dumduma ako kon magbulig ka sa imo katawhan;\nluwasa man ako kon magluwas ka sa ila,\n5 agod maagom ko man ang kauswagan sang imo pinili nga nasyon\nkag agod makaambit man ako sang ila kalipay\nkag makaupod ako sa ila pagdayaw sa imo.\n6 Nakasala kami pareho sang amon mga katigulangan;\nmalain gid ang amon ginhimo.\n7 Sang didto sa Egipto ang amon mga katigulangan, wala nila ginsapak ang imo makatilingala nga mga binuhatan.\nWala nila pagdumduma ang imo gugma nga ginpakita sa ila sing makapila ka beses,\nkag nagrebelde sila sa imo sa Mapula nga Dagat.\n8 Pero ginluwas mo sila agod mapadunggan ka kag makita nila ang imo gahom.\n9 Ginmanduan sang Ginoo ang Mapula nga Dagat nga magmala, kag nagmala ini;\nkag gintuytuyan niya ang iya katawhan sa pagtabok sa dagat nga daw sa nagalakat lang sila sa desierto.\n10 Ginluwas niya sila sa kamot sang mga kaaway.\n11 Gintabunan sang tubig ang ila mga kaaway\nkag wala gid sing may nakaluwas sa ila.\n12 Gani nagtuo sila sa iya mga promisa\nkag nagkanta sila sang pagdayaw sa iya.\n13 Pero nalimtan dayon nila ang iya ginhimo\nkag wala sila maghulat sang iya laygay.\n14 Didto sa kamingawan, gintilawan nila ang Dios tungod sang ila sobra nga handom sa pagkaon.\n15 Gani ginhatag niya sa ila ang ila ginpangayo,\npero ginpadal-an man niya sila sang balatian nga nagpaluya sa ila.\n16 Didto sa ila nga kampo sa kamingawan, nahisa sila kay Moises kag kay Aaron. Si Aaron gindedikar nga mag-alagad sa Ginoo.\n17 Gani nagbuka ang duta kag nahulog si Datan kag si Abiram kag ang ila mga pamilya.\n18 Kag may kalayo pa gid nga nagsunog sa ila malaot nga mga sumulunod.\n19 Didto sa Horeb, naghimo ang mga Israelinhon sang bulawan nga torite nga baka\nkag ginsimba nila ini nga dios-dios.\n20 Ginbayluhan nila ang ila dungganon nga Dios sang imahen sang isa ka turo nga baka nga nagahalab sang hilamon.\n21-22 Ginkalimtan nila ang Dios nga nagluwas sa ila kag naghimo sang gamhanan kag makatilingala nga mga binuhatan didto sa Egipto, ang duta sang mga kaliwat ni Ham, kag didto sa Mapula nga Dagat.\n23 Ginlaglag na kuntani sang Dios ang iya katawhan kon wala magpatunga si Moises nga iya alagad, sa pagkombinsi sa iya nga punggan niya ang iya kaakig agod indi niya sila malaglag.\n24 Ginbaliwala pa gid nila ang maayo nga duta kay wala sila magtuo sa promisa sang Dios.\n25 Nagkinumod sila sa ila mga tolda kag wala sila magtuman sa Ginoo.\n26 Gani nagpanumpa ang Ginoo nga pamatyon niya sila sa kamingawan,\n27 kag laptahon niya ang ila mga kaliwat sa iban nga mga nasyon nga sa diin magakalamatay sila.\n28 Gintugyan nila ang ila kaugalingon sa dios-dios nga si Baal nga didto sa Bukid sang Peor\nkag nagkaon sila sang mga halad nga ginhalad sa mga patay.[a]\n29 Ginpaakig nila ang Ginoo tungod sang ila malaot nga mga binuhatan,\ngani nag-abot sa ila ang kalalat-an.\n30 Pero nagpatunga si Finehas,\ngani nag-untat ang kalalat-an.\n31 Ang ginhimo ni Finehas ginakabig nga matarong,\nkag dumdumon ini sang mga tawo hasta san-o.\n32 Didto sa tuburan sang Meriba, ginpaakig sang mga Israelinhon ang Ginoo,\nkag naglain gid ang buot ni Moises sa ila mga ginhimo.\n33 Tungod nga ginpalain nila ang buot ni Moises, nakahambal siya sang mga pulong nga wala niya paghunahunaa sing maayo.\n34 Wala ginpamatay sang mga Israelinhon ang mga katawhan sa Canaan suno sa ginsiling sa ila sang Ginoo.\n35 Sa baylo, nagpakig-isa sila sa sini nga mga katawhan kag ginsunod nila ang ila pagginawi.\n36 Ginsimba nila ang ila mga dios-dios kag nagdala ini sang kalaglagan sa ila.\n37 Ginhalad nila ang ila mga kabataan sa mga demonyo\n38 nga mga dios-dios sang Canaan.\nTungod sang ila pagpamatay sang ila inosente nga mga kabataan, ginhigkuan nila ang duta sang Canaan\n39 pati ang ila kaugalingon.\nTungod sang ila ginhimo, nagluib sila sa Dios pareho sa isa ka babayi nga nagpanginlalaki.\n40 Gani naakig ang Ginoo sa katawhan nga iya ginapanag-iyahan,\nkag ginkangil-aran niya sila.\n41 Gintugyan niya sila sa mga nasyon nga ila mga kaaway,\nkag gin-gamhan sila sang sini nga mga nasyon.\n42 Ginpigos sila sang ila mga kaaway kag gin-ulipon.\n43 Madamo nga beses nga ginluwas sila sang Dios,\npero ginahungod pa gid nila nga magrebelde sa iya,\ngani nalaglag sila tungod sang ila sala.\n44 Pero kon magpanawag gani sila sa Dios, ginabuligan niya gihapon sila sa ila mga kalisod.\n45 Gindumdom sang Dios ang iya kasugtanan sa ila,\nkag tungod sa iya dako nga gugma sa ila nagbaylo ang iya hunahuna nga indi na niya sila pagsilutan.\n46 Ginbuot niya nga kaluoyan sila sang mga nagbihag sa ila.\n47 Luwasa kami, Ginoo nga amon Dios,\nkag tipuna kami liwat sa amon duta halin sa mga nasyon,\nagod makapasalamat kami kag makadayaw sa imo pagkabalaan.[b]\n48 Dalayawon ang Ginoo, ang Dios sang Israel, sa wala sing katapusan.\nAng tanan nga katawhan magsabat sang, “Amen!”\n106:28 mga patay: ukon, patay nga mga dios-dios.\n106:47 pagkabalaan: sa literal, balaan nga ngalan.\nHLGN : Salmo 106